CELEX: 61993TJ0458
Language: el
Date: 1995-09-15
Title: Απόφαση του Πρωτοδικείου (δεύτερο πενταμελές τμήμα) της 15ης Σεπτεμβρίου 1995. # Empresa Nacional de Urânio SA (ENU) κατά Επιτροπής των Ευρωπαϊκών Κοινοτήτων. # ΕΚΑΕ - Προσφυγή ακυρώσεως - Εφοδιασμός - Δικαίωμα προαιρέσεως και αποκλειστικό δικαίωμα του Οργανισμού Εφοδιασμού της Ευρατόμ να συνάπτει συμβάσεις προμηθείας μεταλλευμάτων, αρχικών υλικών και ειδικών σχασίμων υλικών - Αντιπαράθεση προσφοράς και ζητήσεως - Παράβαση των κανόνων της Συνθήκης - Κοινοτική προτίμηση - Δεν υφίσταται - Οδηγία της Επιτροπής προς τον Οργανισμό Εφοδιασμού - Αρχές της καλής πίστεως και της δικαιολογημένης εμπιστοσύνης - Εξωσυμβατική ευθύνη. # Συνεκδικασθείσες υποθέσεις T-458/93 και T-523/93.

Avis juridique important

|

61993A0458

ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (ΔΕΥΤΕΡΟ ΠΕΝΤΑΜΕΛΕΣ ΤΜΗΜΑ) ΤΗΣ 15ΗΣ ΣΕΠΤΕΜΒΡΙΟΥ 1995.  -  EMPRESA NACIONAL DE URANIO SA (ENU) ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ.  -  EKAE - ΠΡΟΣΦΥΓΗ ΑΚΥΡΩΣΕΩΣ - ΕΦΟΔΙΑΣΜΟΣ - ΔΙΚΑΙΩΜΑ ΠΡΟΑΙΡΕΣΕΩΣ ΚΑΙ ΑΠΟΚΛΕΙΣΤΙΚΟ ΔΙΚΑΙΩΜΑ ΤΟΥ ΟΡΓΑΝΙΣΜΟΥ ΕΦΟΔΙΑΣΜΟΥ ΤΗΣ ΕΥΡΑΤΟΜ ΝΑ ΣΥΝΑΠΤΕΙ ΣΥΜΒΑΣΕΙΣ ΠΡΟΜΗΘΕΙΑΣ ΜΕΤΑΛΛΕΥΜΑΤΩΝ, ΑΡΧΙΚΩΝ ΥΛΙΚΩΝ ΚΑΙ ΕΙΔΙΚΩΝ ΣΧΑΣΙΜΩΝ ΥΛΙΚΩΝ - ΑΝΤΙΠΑΡΑΘΕΣΗ ΠΡΟΣΦΟΡΑΣ ΚΑΙ ΖΗΤΗΣΕΩΣ - ΠΑΡΑΒΑΣΗ ΤΩΝ ΚΑΝΟΝΩΝ ΤΗΣ ΣΥΝΘΗΚΗΣ - ΚΟΙΝΟΤΙΚΗ ΠΡΟΤΙΜΗΣΗ - ΔΕΝ ΥΦΙΣΤΑΤΑΙ - ΟΔΗΓΙΑ ΤΗΣ ΕΠΙΤΡΟΠΗΣ ΠΡΟΣ ΤΟΝ ΟΡΓΑΝΙΣΜΟ ΕΦΟΔΙΑΣΜΟΥ - ΑΡΧΕΣ ΤΗΣ ΚΑΛΗΣ ΠΙΣΤΕΩΣ ΚΑΙ ΤΗΣ ΔΙΚΑΙΟΛΟΓΗΜΕΝΗΣ ΕΜΠΙΣΤΟΣΥΝΗΣ - ΕΞΩΣΥΜΒΑΤΙΚΗ ΕΥΘΥΝΗ.  -  ΣΥΝΕΚΔΙΚΑΣΘΕΙΣΕΣ ΥΠΟΘΕΣΕΙΣ T-458/93 ΚΑΙ T-523/93.  

Συλλογή της Νομολογίας του Δικαστηρίου 1995 σελίδα II-02459

Περίληψη
Λέξεις κλειδιά

++++1. ΕΚΑΕ * Καθεστώς εφοδιασμού * Δικαίωμα προαιρέσεως και δικαίωμα αποκλειστικότητας της Κοινότητας * Προϋποθέσεις ασκήσεως * Υποχρέωση του Οργανισμού Εφοδιασμού να εξασφαλίζει τη διάθεση της κοινοτικής παραγωγής * Δεν υφίσταται * Εφαρμογή της αρχής της προτιμήσεως υπέρ των κοινοτικών παραγωγών * Προϋποθέσεις * Εξουσία εκτιμήσεως των θεσμικών οργάνων * Δικαστικός έλεγχος  (Συνθήκη ΕΚΑΕ, άρθρα 52 έως 76 κανονισμός του Oργανισμού Eφοδιασμού της ΕΚΑΕ περί καθορισμού των διαδικασιών αντιπαραθέσεως προσφοράς και ζητήσεως μεταλλευμάτων, αρχικών υλικών και ειδικών σχασίμων υλικών, άρθρο 5α)  2. Εξωσυμβατική ευθύνη * Προϋποθέσεις * Παράνομος χαρακτήρας * Ζημία * Αιτιώδης σύνδεσμος  (Συνθήκη ΕΚΑΕ, άρθρα 151 και 188, εδ. 2)  

Περίληψη

1. Στο σύστημα της Συνθήκης ΕΚΑΕ, οι προσφορές των κοινοτικών παραγωγών ανταγωνίζονται, γενικώς, τις προσφορές εξωκοινοτικής προελεύσεως. Επομένως, αντιθέτως προς τους ισχυρισμούς της προσφεύγουσας, ο Οργανισμός Εφοδιασμού της Ευρατόμ δεν μπορεί, ελλείψει ειδικών περιστάσεων ικανών να διακυβεύσουν τους σκοπούς της Συνθήκης, να ασκήσει το δικαίωμά του προαιρέσεως, όταν η τιμή που ζητεί ο κοινοτικός παραγωγός είναι υπερβολικά υψηλή για να του εξασφαλίσει δυνατότητες διαθέσεως στην αγορά. 'Αλλωστε, "πλην εξαιρέσεων προβλεπομένων από τη Συνθήκη", το καθεστώς καθορισμού των τιμών που καθιερώνει το κεφάλαιο VΙ της Συνθήκης δεν παρέχει τη δυνατότητα, καταρχήν, να επιβληθεί στους καταναλωτές η υποχρέωση να αγοράζουν μεταλλεύματα κοινοτικής προελεύσεως σε τιμή υψηλότερη από την τιμή της αγοράς, η οποία προκύπτει από την αντιπαράθεση προσφοράς και ζητήσεως.  Συγκεκριμένα, συνάγεται ότι ο Οργανισμός δεν θα μπορούσε, ενδεχομένως, ελλείψει νομικών εμποδίων που αντιτίθενται στην εκτέλεση μιας παραγγελίας κατ' εφαρμογήν του άρθρου 61, πρώτο εδάφιο, της Συνθήκης, να επικαλεστεί την κοινοτική προτίμηση υπέρ των παραγωγών της Κοινότητας και, προς τον σκοπό αυτό, να εμποδίσει μια εισαγωγή, παρά μόνον εάν η τιμή που ζητούν οι παραγωγοί αυτοί είναι ισοδύναμη ή κατώτερη της τιμής που προσδιορίζεται είτε στην παραγγελία που κοινοποιήθηκε στον Οργανισμό από τον καταναλωτή κατά τη διαδικασία του άρθρου 60 της Συνθήκης στα πρώτα πέντε εδάφιά του, είτε, στην πράξη, στη σύμβαση που υποβλήθηκε προηγουμένως στον Οργανισμό προς υπογραφή, προκειμένου να συναφθεί, κατ' εφαρμογήν του άρθρου 5α του Κανονισμού περί καθορισμού των διαδικασιών αντιπαραθέσεως προσφοράς και ζητήσεως, ή αν οι προσφορές τους συνεπάγονται για τον χρήστη πλεονεκτήματα, τα οποία μπορούν να αντισταθμίσουν ενδεχόμενη διαφορά τιμής.  Επιπλέον, ακόμα και στην περίπτωση κατά την οποία ο Οργανισμός μπορεί να ασκήσει το δικαίωμά του προαιρέσεως επί των μεταλλευμάτων που παράγονται εντός της Κοινότητας, δεν υποχρεούται ωστόσο να ευνοήσει τη διάθεση της κοινοτικής παραγωγής, καθόσον το καθεστώς εφοδιασμού που καθιερώνει η Συνθήκη δεν κατοχυρώνει την αρχή της κοινοτικής προτιμήσεως υπέρ των παραγωγών. Ο Οργανισμός δεν μπορεί, ειδικότερα, να ασκήσει τα αποκλειστικά του δικαιώματα κατά τρόπο που να προωθεί το φυσικό ουράνιο που προσφέρει ένας κοινοτικός παραγωγός, εξασφαλίζοντας έτσι τη διατήρηση της δραστηριότητας της εκμεταλλεύσεώς του εντός της Κοινότητας, παρά μόνο σε συνάρτηση με την επιδίωξη των στόχων που ορίζει η Συνθήκη. Συναφώς και προκειμένου περί αποφάσεων στον τομέα της οικονομικής και εμπορικής πολιτικής, καθώς και της πυρηνικής πολιτικής, ο Οργανισμός διαθέτει ευρέα περιθώρια εκτιμήσεως στο πλαίσιο της ασκήσεως των αρμοδιοτήτων του, οπότε ο έλεγχος του Πρωτοδικείου πρέπει, εν πάση περιπτώσει, να περιοριστεί στον έλεγχο της πρόδηλης πλάνης εκτιμήσεως ή της καταχρήσεως εξουσίας.  Λαμβανομένου υπόψη του νομικού αυτού πλαισίου, μια επιχείρηση, η οποία παράγει περίπου το 1,5 % της κοινοτικής παραγωγής φυσικού ουρανίου και δεν επιτυγχάνει, λόγω της πολύ υψηλής τιμής που προτείνει, να προωθήσει την παραγωγή της επί της κοινοτικής αγοράς, δεν μπορεί βασίμως, ελλείψει ειδικών συνθηκών που δικαιολογούν παρέκκλιση από το καθεστώς εφοδιασμού, να ζητήσει από την Επιτροπή να επιβάλει στον Οργανισμό Εφοδιασμού να ασκήσει το δικαίωμά του προαιρέσεως και το αποκλειστικό του δικαίωμα να συνάπτει συμβάσεις προμηθείας προκειμένου να της παράσχει τη δυνατότητα να διαθέσει την παραγωγή της.  2. Η εξωσυμβατική ευθύνη της Κοινότητας εξαρτάται από ένα σύνολο προϋποθέσεων όσον αφορά τον παράνομο χαρακτήρα της συμπεριφοράς που προσάπτεται στα κοινοτικά όργανα, το υποστατό της ζημίας και την ύπαρξη αιτιώδους συνδέσμου μεταξύ της συμπεριφοράς και της προβαλλομένης ζημίας.